b'\n_START_ARTICLE_\nAposematizem\n_START_PARAGRAPH_\nAposematizem je pojav, ko organizem signalizira svoji okolici, da je nevaren ali neu\xc5\xbeiten (obi\xc4\x8dajno strupen). Gre za protiplenilsko prilagoditev, katere funkcija je odvrniti plenilca od napada, kar koristi tako napadalcu kot \xc5\xbertvi. Prvi prihrani energijo za lov in se izogne tveganju zastrupitve, \xc5\xbertev pa tveganju po\xc5\xa1kodbe zaradi napada, \xc4\x8deprav obsojenega na neuspeh. Nasprotno od kripti\xc4\x8dnosti oz. zlivanja z okolico pri aposematizmu \xc5\xbeival oddaja dra\xc5\xbeljaje, ki jo napravijo bolj izstopajo\xc4\x8do, in oddajanje je za razliko od mnogo drugih primerov komunikacije nenehno._NEWLINE_Aposematizem se pojavlja v vsem \xc5\xbeivalskem kraljestvu v razli\xc4\x8dnih oblikah, med katerimi je najbolj znana svarilna obarvanost. Mnogo \xc5\xbeivali \xc2\xbbogla\xc5\xa1uje\xc2\xab\xc2\xa0obrambne mehanizme, kot so toksini, ostre bodice ali o\xc5\xbeigalke, z \xc5\xbeivo obarvanostjo telesa, pogosto s kontrastnimi vzorci. Enako vlogo kot obarvanost imata lahko tudi oster vonj ali vpadljivo ogla\xc5\xa1anje._NEWLINE_V odnosu do plenilcev z visoko razvitim \xc5\xbeiv\xc4\x8devjem, kot so vreten\xc4\x8darji, je korist aposematizma obi\xc4\x8dajno posredna. Naiven mladi\xc4\x8d plenilca se ne bo izognil svarilno obarvanemu plenu in ga bo po mo\xc5\xbenosti tudi ubil, a se bo po prvi izku\xc5\xa1nji nau\xc4\x8dil izogibanja drugim enako obarvanim osebkom v bodo\xc4\x8de. \xc5\xbdivali izkori\xc5\xa1\xc4\x8dajo ta proces s pojavom mimikrije. Pogosto se dogaja, da si aposematski signali neu\xc5\xbeitnih vrst, ki \xc5\xbeivijo na istem obmo\xc4\x8dju, postajajo vedno bolj podobni. Temu tipu mimikrije pravimo M\xc3\xbcllerjeva mimikrija. Izku\xc5\xa1nja plenilca z neu\xc5\xbeitnim osebkom ene vrste bo v tej situaciji koristila tudi osebkom druge vrste. Poleg tega pa se dogaja, da signal neu\xc5\xbeitne vrste prevzamejo \xc5\xa1e druge, ranljive vrste. To je Batesova mimikrija, ki zmanj\xc5\xa1uje u\xc4\x8dinkovitost aposematizma.'